Бэйкерсьфілд

Бэ́йкерсьфілд (па-ангельску: Bakersfield) — места штату Каліфорнія, ЗША. Насельніцтва гораду паводле перапісу 2020 году складала 403 455 чалавек, што зрабіла яго 47-м паводле колькасьці насельніцтва ў ЗША і дзявятым у Каліфорніі. Гісторыя Улічваючы аддаленасьць і цяжкую дасяжнасьць рэгіёну, мясцовыя індзейскія плямёны заставаліся ў значнай ступені ізаляванымі ад кантактаў з эўрапейцамі да вайны за незалежнасьць Мэксыкі, пасьля якой мэксыканскія пасяленцы пачалі перасяляцца ў гэты край. Пасьля адкрыцьця пакладаў золата ў Каліфорніі ў 1848 годзе шматлікія пасяленцы зьявіліся ў даліне Сан-Хаакін. У 1851 годзе золата было знойдзенае ў рэгіёне ўздоўж ракі Керн у паўднёвай частцы Сьера-Нэвады, а ў 1865 годзе ў даліне была знойдзеная нафта. Тэрыторыя вакол сучаснага места калісьці была пакрытая трысьняговымі багнамі. У 1861 годзе разбуральныя паводкі зьнесьлі першапачатковае пасяленьне, заснаванае ў 1860 годзе немцам Крыстыянам Бонам. Сярод тых, каго прыцягнула ў рэгіён каліфарнійская залатая ліхаманка, быў Томас Бэйкер, праўнік і былы палкоўнік міліцыі з штату Агаё. У 1863 годзе Бэйкер перасяліўся на бераг ракі Керн, у месца, якое атрымала назву Бэйкерсьфілд. Да 1870 году, калі насельніцтва дасягнула 600 чалавек, тэрыторыя пачала ператварацца ў галоўны горад акругі Керн. У 1873 годзе Бэйкерсьфілд быў афіцыйна інкарпараваны як горад, а ў 1874 годзе ён афіцыйна замяніў мястэчка Гавіла ў якасьці адміністрацыйнага цэнтру акругі. На пасаду гарадзкога маршала быў наняты Аляксандар Мілз, якім хутка сталі незадаволеныя мясцовыя бізнэсоўцы ды іншыя жыхары места. Жадаючы звольніць кіраўніка, але баючыся адплаты, яны прыдумалі схему дэінкарпарацыі гораду, што фактычна ліквідавала пасаду Мілза. У 1876 годзе горад быў дэінкарпараваны, таму наступныя 22 гады супольнасьць кіравалася грамадзянскай радай. Горад быў паўторна інкарпараваны 11 студзеня 1898 году. Крыніцы Вонкавыя спасылкі Афіцыйны сайт.